Emprender rumantsch vi dal computer

EuroTalkinteractive è in'interpresa situada a Londra che ha introducì Talk now!, ina retscha da CD-Roms per emprender linguas vi dal computer a mo da interactiva. Fin ussa pon ins gia sa famigliarisar cun in grond dumber da linguas derasadas e main derasadas. Il program cumpiglia linguas frequentas sco englais, franzos e tudestg, linguas main frequentas sco danais, svedais e rumen, e linguas plitgunsch exoticas sco xhosa e telugu. Per l'atun da quest onn èsi previs da schlargiar la purschida da linguas cun il rumantsch grischun. Il disc cumpact vegn producì a Londra, la translaziun dal cuntegn e la registraziun acustica vegnan fatgas en il Grischun. L'idea è ch'in pledader professiunal dal Radio rumantsch dat ad emprest sia vusch per garantir ina pronunzia uschè autentica sco pussaivel.
Uffants emprendan instinctivamain ina nova lingua cun chapir e discurrer pleds-clav e frasas da basa avant ch'els entschaivan da dumagnar la grammatica. Ils CD-Roms dad Euro Talk suondan il medem model. Els preschentan ils pleds da basa sco p.ex. las cifras e las colurs ed introduceschan frasas elementaras. Il program d'emprender è cumplettà cun gieus ed exercizis interactivs che permettan da controllar il success d'emprender.
EuroTalk Romansh sa drizza a glieud da l'entir mund che vul emprender las basas da la lingua rumantscha. Per il rumantsch sez munta quest project ina nova furma da preschientscha e l'accogliment en la vasta famiglia da linguas.

[Pagina rumantscha]